Sewe vermeende misdadigers doodgeskietSewe vermeende misdadigers is in Inanda, KwaZulu-Natal, deur die polisie doodgeskiet. ŉ Polisiewoordvoerder, kol. Vincent Mdunge, sê die voorval het Saterdagaand by ŉ huis in Inanda plaasgevind. Hy sê die polisie het ŉ wenk ontvang dat ŉ “bekende groep misdadigers wat tot die tande gewapen was” onwettig in die huis gewoon het. “Toe beamptes op die toneel gearriveer het, is daar vanuit die huis op hulle geskiet,” het Mdunge gesê. “Die polisie het teruggeskiet en al sewe vermeende misdadigers is doodgeskiet.” Die polisie het drie vuurwapens op die toneel gevind. Mdunge sê die oorledenes was tussen 25 en 37 jaar oud en word verbind met misdade in Durban.